Folketing
2001-05-15

Et af de områder inden for udgifterne til udlændinge, der for alvor viser sig i denne tid, er jo det her retskrav, man har på, når man er boligplaceret i en kommune, at få en såkaldt passende bolig. Det er jo et retskrav, som mange danske borgere kunne drage meget nytte af. Den almennyttige sektor er jo fyldt op. Nu opkøbes villaerne, og i går kom så et nyt udspil fra regeringen til 600-700 mio. kr., som skal sørge for 10.000 nye boliger over 5 år. Det, man så kan spørge om, er jo, om det er tilstrækkeligt til at håndtere den indvandring, som rent faktisk finder sted, for det er jo et af hovedformålene med det. Hvis ikke man får antallet på indvandring til Danmark ned, så er det i hvert fald et faktum, at Danmarks Statistik har forudsagt, at nettoindvandringen vil stige til 18.000 pr. år. Så kan man jo se, hvor meget regeringens boligpolitiske oplæg batter.